Imtella' Settembru 4, 2021 Rapport: Francesca Attard Malta għandha bżonn aktar accountants anke jekk kull sena jiggradwaw bejn 150 u 200 student. Għal dan, l-Istitut tal-Accountants ta' bidu għal kampanja li se tilħaq studenti fis-sekondarja u tinfurmahom dwar l-opportunitajiet li toffri din il-professjoni waqt li twieġeb għal domandi li jista' jkollhom dwar il-kors u l-karriera nnifisha. L-Istitut tal-Accountants nieda kampanja ta' għarfien fost studenti fl-iskejjel sekondarji biex jgħinhom jagħmlu għażliet infurmati dwar karriera fl-accountancy. L-inizjattiva hija mmirata lejn l-istudenti kollha bejn it-tieni u l-ħames sena tas-sekondarja. Il-President tal-Istitut tal-Accountants, Fabio Axisa, spjega li l-professjoni ta' accountant titqies bħala kruċjali għall-iżvilupp ekonomiku u soċjali tal-pajjiż. Qal li f'Malta hawn madwar 3,500 accountant bil-warrant, iżda huma meħtieġa ferm aktar. "Hemm bżonn ta' iktar accountants f'roles differenti, ix-xogħol żdied b'rata mgħaġġla dan l-aħħar numru ta' snin u r-role ta' accountant inbidel ukoll. Allura hemm bżonn ta' accountants f'roles varjati, f'roles differenti. Kull sena jikkwalifikaw bejn 150-200 u mhijiex biżżejjed dir-rata, allura hemm bżonn ta' iktar imħuħ u hemm bżonn ta' imħuħ aħjar u qed inniedu din il-kampanja biex in the long term insolvu l-problema li għandna fin-numru ta' din il-professjoni." Il-Ministru għall-Edukazzjoni, Justyne Caruana, qalet li din il-professjoni mhix biss numri, iżda hija wkoll xjenza li qed narawha tevolvi, tiżviluppa u toffri ħafna opportunitajiet. Dr Caruana qalet li l-kampanja li se jagħmel l-istitut hi ta' eżempju għal professjonijiet oħra billi tikkonċentra fuq snin kritiċi fil-vjaġġ edukattiv tal-istudenti u twasslilhom l-opportunitajiet li l-accountancy joffri. Il-Kap Eżekuttiv tal-istitut, Maria Cauchi Delia iddeskriviet din il-kampanja bħala inizjattiva li tħares lejn il-futur u taqbel mal-istrateġija nazzjonali tal-edukazzjoni li tfittex li tibni kompetenzi ġodda għas-seklu 21. Ġie spjegat li l-kampanja se tilħaq lill-istudenti b'laqgħat interattivi virtwali fejn l-istudenti se jkollhom iċ-ċans mhux biss jisimgħu dwar x'toffri din il-professjoni, iżda jistaqsu u jsiru jafu aktar kif jippjanaw il-vjaġġ edukattiv tagħhom. Se jsiru wkoll inizjattivi ta' komunikazzjoni diġitali li jżommu lill-istudenti, il-ġenituri u anke l-għalliema infurmati b'dak li jkun qiegħed isir.